Taalgebruik: Geslagsname van wildsbokke | Maroela Media
Taalgebruik: Geslagsname van wildsbokke
Argieffoto (Foto: Matthieu Joannon/Unsplash)
Watter wildsbokke van die manlike geslag noem 'n mens 'n ram, en watter 'n bul? En wat die vroulike diere betref: Wanneer praat 'n mens van 'n ooi, en wanneer van 'n koei?
Na aanleiding van ons bekende plaasdiere – skape en bokke het ramme en ooie, en beeste het bulle en koeie – is die logiese aanname dat die grootte van die wildsbok bepaal of dit 'n ram en 'n ooi, of 'n bul en 'n koei is.
Tradisioneel word die afmetings van die mooi Laeveldse wildsbok die njala (Tragelaphus angasit) as maatstaf gebruik om die geslagsnaam van 'n wildsbok te bepaal. As 'n manlike wildsbok groter as 'n njalabul is, word dit 'n bul genoem, en as dit kleiner is, 'n ram.
Dieselfde geld wildsbokke van die vroulike geslag: As die dier groter as 'n njalaooi is, word sy 'n koei genoem, en as sy kleiner is, is sy 'n ooi.
Volgens Reay Smithers se boek The Mammals of the Southern African Subregion is die gemiddelde skofhoogte van njalaramme 112 cm, en hulle gemiddelde massa 108 kg. Die gemiddelde skofhoogte van njalaooie is 97 cm, en hulle gemiddelde massa 62 kg.
Nog 'n maatstaf wat gebruik word om die geslagsnaam van 'n wildsbok te bepaal, is glo om tussen die vroulike dier se agterbene na die voorkoms van haar uier te kyk. As die uier vier spene het, is dit 'n koei en die manlike dier dienooreenkomstig 'n bul; as die uier twee spene het, is die vroulike dier 'n ooi en die manlike dier 'n ram. Die kriterium werk nie vir die olifant nie, want die vroulike dier het twee mammae tussen haar voorbene, elk met 'n tepel. Maar niemand gaan seker twyfel of 'n olifant van die vroulike geslag 'n koei en die manlike dier 'n bul is nie. Die grootte van die dier is hier deurslaggewend.
Mm dankie vir hierdie interssante berig.
Baie interessant behalwe dat die spene inligting nie korrek is nie. Alle wildsbokke BEHALWE die Alcelaphine familie (Hartbeesste, Wildebeeste, Blesbokke, Tsessebe) het 4 spene, selfs die klein bokkies soos Duikers en Klipspringers. Net Alcelaphines en zebras het 2 spene